KAZALO

1........... Uvod. 3

2........... Namenski prejemki za EKJS. 3

3........... Pojasnila k začasnemu izvrševanju proračuna EKJS za leto 2013. 4

4........... Izvrševanje namenskih prejemkov za EKJS. 6

5........... Zaključek. 7

Priloga 1: || Začasna poraba odobritev za EKJS do 31. marca 2013

1. Uvod

V Prilogi 1 je predstavljena raven dejanskega izvrševanja proračuna v primerjavi s sestavo odhodkov, kot je določena s kazalnikom, vzpostavljenim na podlagi določb člena 20 Uredbe Sveta (ES) št. 1290/2005[1], za obdobje od 16. oktobra 2012 do 31. marca 2013.

2. Namenski prejemki za EKJS

Na podlagi določb člena 34 Uredbe Sveta (ES) št. 1290/2005 o financiranju skupne kmetijske politike so prejemki, ki izvirajo iz finančnih popravkov na podlagi sklepov o potrditvi skladnosti, iz plačil zaradi nepravilnosti in iz dajatve za mleko, namenski prejemki za financiranje odhodkov EKJS. Namenski prejemki se lahko v skladu s temi določbami uporabijo za financiranje katerih koli odhodkov EKJS. Če se del teh prejemkov ne porabi, se neporabljeni del samodejno prenese v naslednje proračunsko leto[2].

Proračun EKJS za leto 2013 vključuje oboje, najnovejše ocene Komisije glede potreb za financiranje predvidenih odhodkov za tržne ukrepe in neposredne pomoči ter ocene namenskih prejemkov, ki naj bi bili po pričakovanjih prejeti med zadevnim proračunskim letom, in prenesenega preostalega zneska namenskih prejemkov, ki je ostal na razpolago v prejšnjem proračunskem letu. Komisija je v svojem predlogu višine odobritev za EKJS v proračunu za leto 2013 upoštevala skupne pričakovane namenske prejemke in za PP 2013 zahtevala raven odobritev, izračunano tako, da so bili ocenjeni namenski prejemki odšteti od ocenjenih potreb. Proračunski organ je sprejel nov proračun EKJS, v katerem je upošteval pričakovane namenske prejemke.

Ob pripravi proračuna za leto 2013 so razpoložljivi namenski prejemki po ocenah Komisije znašali 1 533 milijonov EUR, in sicer:

– pričakovani namenski prejemki v proračunskem letu 2013 so bili ocenjeni na 628 milijonov EUR. Pričakovani so bili prejemki iz popravkov pri potrditvi skladnosti v višini 389 milijonov EUR in iz plačil zaradi nepravilnosti v višini 161 milijonov EUR. Prejemki iz dajatve za mleko so bili ocenjeni na 78 milijonov EUR;

– znesek namenskih prejemkov, ki naj bi se po pričakovanjih prenesli iz proračunskega leta 2012 v leto 2013, je bil ocenjen na 905 milijonov EUR (vključno s preostalim zneskom iz sklada za prestrukturiranje sladkorne industrije, ocenjenim na 675 milijonov EUR).

Komisija je v proračunu za leto 2013 te na začetku ocenjene prejemke v višini 1 533 milijonov EUR namenila dvema shemama, in sicer:

– 500 milijonov EUR za operativna sredstva za organizacije proizvajalcev v sektorju sadja in zelenjave ter

– 1 033 milijonov EUR za shemo enotnega plačila.

Proračunski organ je v skladu s predlogom Komisije za ti dve shemi odobril sredstva v višini 267 milijonov EUR oziroma 30 635 milijonov EUR. Vsota zgoraj navedenih odobrenih proračunskih sredstev in namenskih prejemkov ustreza skupni oceni razpoložljivih odobritev v višini 767 milijonov EUR za operativna sredstva za organizacije proizvajalcev v sektorju sadja in zelenjave ter 31 668 milijonov EUR za shemo enotnega plačila.

V Prilogi 1, ki prikazuje začasno izvrševanje proračuna za leto 2013 za obdobje do 31. marca 2013, proračunska sredstva za člene za sektor sadja in zelenjave ter za ločene neposredne pomoči predstavljajo odobrena proračunska sredstva za navedeni shemi, ki znašajo 611 milijonov EUR oziroma 38 076 milijonov EUR, pri čemer niso upoštevani zgoraj navedeni namenski prejemki. Če prištejemo namenske prejemke za ta sektorja, znašajo skupne odobritve v proračunu za leto 2013 za sektor sadja in zelenjave 1 111 milijonov EUR, za sektor ločenih neposrednih pomoči pa 39 109 milijonov EUR.

3. Pojasnila k začasnemu izvrševanju proračuna EKJS za leto 2013

Raven začasnega izvrševanja proračuna za obdobje od 16. oktobra 2012 do 31. marca 2013 je prikazana v Prilogi 1. Primerjana je s sestavo odhodkov na podlagi kazalnika, določenega v skladu z ureditvijo iz člena 20 Uredbe Sveta (ES) št. 1290/2005. V nadaljevanju je kratko pojasnilo v zvezi z nekaterimi proračunskimi členi, pri katerih se kažejo največje razlike med dejansko in pričakovano ravnijo izvrševanja proračuna za leto 2013.

3.1. Tržni ukrepi

Črpanje odobritev za intervencije na kmetijskih trgih je bilo za 95,4 milijona EUR večje od ravni odobrenih proračunskih sredstev, določene glede na vrednost kazalnika z dne 31. marca 2013. To razhajanje je neto učinek poteka izvrševanja, predvsem v sektorju sadja in zelenjave ter pri programih za hrano.

3.1.1. Programi za hrano (–45,6 milijona EUR)

Pri programu za najbolj ogrožene osebe je zaradi prevladujoče negotovosti glede prihodnosti programa večina držav članic preložila izvajanje programa za leto 2013 na poznejše mesece v letu, zato je bilo črpanje odobritev počasnejše, kot je bilo predvideno na podlagi vrednosti kazalnika. Ker pa je leto 2013 zadnje leto programa, jasno obstaja pritisk na ravni držav članic, da se v tem letu proračun izvrši v celoti, zato je po mnenju Komisije razhajanje le začasno.

3.1.2. Sadje in zelenjava (+172,8 milijona EUR v primerjavi z odobrenimi sredstvi)

Pri odobrenih proračunskih sredstvih je raven izvrševanja predvsem posledica odhodkov za operativna sredstva za shemo organizacij proizvajalcev, ki se financirajo z odobrenimi proračunskimi sredstvi in namenskimi prejemki za to shemo iz proračuna za leto 2013 (za podrobnosti glej točko 2). Ta raven izvrševanja je posledica uporabe kazalnika za obdobje do 31. marca 2013 za odobrena proračunska sredstva, ki ne vključujejo namenskih prejemkov za ta sektor.

Komisija za zdaj meni, da bodo skupne odobritve za ta sektor zadostovale za kritje odhodkov, ki naj bi jih imele države članice leta 2013.

Opomba * v razpredelnici začasnega izvrševanja v Prilogi 1 kaže, kakšno bi bilo stanje, če bi se kazalnik z dne 31. marca 2013 uporabil za skupne odobritve, ki naj bi bile po pričakovanjih na razpolago za financiranje tega sektorja. Kot je navedeno v točki 2, skupna sredstva, ki naj bi bila po pričakovanjih na razpolago za ta sektor, zajemajo odobrena proračunska sredstva v višini 611 milijonov EUR in namenske prejemke za ta sektor, ocenjene na 500 milijonov EUR. Če bi se kazalnik uporabil za skupna sredstva, ki naj bi bila po pričakovanjih na razpolago za ta sektor, tj. 1 111 milijonov EUR, bi bila poraba prevelika za 16,9 milijona EUR. To je mogoče razložiti s črpanjem vedno več odobritev, ki so na razpolago za pomoč skupinam proizvajalcev za začasno priznanje. Komisija bo še naprej pozorno spremljala razvoj izvrševanja v tem členu.

3.2. Neposredne pomoči

Črpanje odobritev za neposredne pomoči je bilo v primerjavi z vrednostjo kazalnika z dne 31. marca 2013 večje za 1 326,2 milijona EUR.

3.2.1. Ločene neposredne pomoči (+1 221,2 milijona EUR v primerjavi z odobrenimi sredstvi)

Glede odobrenih sredstev shema enotnega plačila (SEP) kaže preveliko porabo sredstev, kar je posledica uporabe kazalnika za obdobje do 31. marca 2013 za odobrena proračunska sredstva, ki ne vključujejo namenskih prejemkov za ta sektor. Izvrševanje sredstev SEP je bilo do 31. marca 2013 še vedno nekoliko hitrejše: 97,5 % v primerjavi s 97,0 % leta 2012. Po drugi strani je bilo črpanje odobritev, ki so na razpolago za shemo enotnega plačila na površino (SEPP) in druge sheme v tem sektorju, počasnejše od pričakovanj glede na vrednost kazalnika. Dejansko so države članice do zdaj za SEPP že izplačale približno 92,6 % v proračunu ocenjenih potreb v primerjavi s 94,9 % v istem času za terjatve iz leta 2011, izplačane v letu 2012[3].

Opomba * v razpredelnici začasnega izvrševanja v Prilogi 1 kaže, kakšno bi bilo stanje, če bi se kazalnik z dne 31. marca 2013 uporabil za skupne odobritve, ki naj bi bile po pričakovanjih na razpolago za financiranje sektorja ločenih neposrednih pomoči. Kot je navedeno v točki 2, skupna sredstva, ki naj bi bila po pričakovanjih na razpolago za ločene neposredne pomoči, zajemajo odobrena proračunska sredstva v višini 38 076 milijonov EUR in namenske prejemke za ločene neposredne pomoči, ocenjene na 1 033 milijonov EUR. Če bi se kazalnik uporabil za skupna sredstva, ki naj bi bila po pričakovanjih na razpolago za ločene neposredne pomoči, tj. 39 109 milijonov EUR, bi ugotovljena previsoka poraba znašala 234,4 milijona EUR. To razhajanje je posledica dejstva, da kazalnik za SEP temelji na povprečni hitrosti izplačevanja v letih 2010–2012 in znaša 96,9 %, medtem ko je dejansko izvrševanje do 31. marca 2013 znašalo 97,5 %.

V primerjavi s stanjem na dan 28. februarja 2013 se je izplačevanje za SEP upočasnilo in vrzel med dejanskim izvrševanjem in vrednostjo kazalnika se je znatno zmanjšala. Ob upoštevanju tega Komisija za zdaj pričakuje, da je to previsoko porabo na področju ločenih neposrednih pomoči mogoče obravnavati kot začasno ter da bodo razpoložljive odobritve in namenski prejemki zadostovali za kritje dejanskega izvrševanja za ta člen.

3.2.2. Druge neposredne pomoči (+105,6 milijona EUR)

Hitrejše črpanje odobrenih sredstev za druge neposredne pomoči je neto učinek hitrejšega izplačevanja za nekatere sheme, zlasti za premijo za krave dojilje, v primerjavi z vrednostjo kazalnika z dne 31. marca 2013. Po drugi strani je izvrševanje sredstev za shemo vezane posebne podpore iz člena 68 Uredbe Sveta (ES) št. 73/2009 nekoliko počasnejšega od pričakovanega glede na vrednost kazalnika. Komisija za zdaj pozorno spremlja stanje izvrševanja sredstev za druge neposredne pomoči.

3.3. Revizija odhodkov za kmetijstvo 3.3.1. Potrditev obračunov iz preteklih let (+66,0 milijona EUR)

Do 31. marca 2013 države članice niso prijavile nobenih popravkov potrditev obračunov, saj Komisija ni sprejela nobenih sklepov o potrditvi obračunov. Trenutna raven izvrševanja izhaja iz vrednosti ustreznega kazalnika z dne 31. marca 2013.

Poudariti je treba, da je Komisija na podlagi povprečnega izvrševanja v preteklih letih v dopolnilnem pismu za leto 2013 predlagala popravke v višini –56 milijonov EUR, saj takšni popravki niso predvidljivi. V novem predlogu proračuna, pripravljenem novembra, je bil po neuspelem prvem spravnem postopku ta znesek povečan na –100 milijonov EUR. Po spravnem postopku 5. decembra 2012 je proračunski organ sprejel proračun za leto 2013, v katerem je bil navedeni znesek na koncu določen na –200 milijonov EUR.

Komisija zdaj meni, da pričakovani popravki na podlagi njenih sklepov o potrditvi obračunov in zaradi nespoštovanja rokov za plačilo pomoči s strani držav članic ne bodo zadostovali za kritje višjega zneska v višini –200 milijonov EUR v celoti. Komisija bo morala slej ko prej za zaprtje te proračunske postavke v letu 2013 posledični primanjkljaj negativnih proračunskih sredstev pokriti s prerazporeditvijo pozitivnih proračunskih sredstev iz drugih postavk.

3.4. Področji 11 in 17 3.4.1. Trg z ribiškimi proizvodi (–21,6 milijona EUR)

Vrednost kazalnika za te proračunske postavke je bila določena na podlagi začetnega načrtovanja obveznosti za ta sektor, za katere se je pričakovalo, da bodo prevzete marca 2013. Vendar so bile zaradi manjših težav z urnikom nekatere obveznosti dokončno prevzete šele aprila 2013, zato je jasno ta razlika začasna.

4. Izvrševanje namenskih prejemkov za EKJS

Razpredelnica v Prilogi 1 prikazuje, da so bili do 31. marca 2013 prejeti namenski prejemki v višini 272 milijona EUR, in sicer:

– prejemki, ki izvirajo iz popravkov na podlagi sklepov o potrditvi skladnosti, so znašali 107,9 milijona EUR, pri čemer se do konca proračunskega leta pričakujejo še dodatni zneski;

– prejemki, ki izvirajo iz plačil zaradi nepravilnosti, so znašali približno 84,6 milijona EUR, pri čemer se do konca proračunskega leta tudi pričakujejo še dodatni zneski, in

– do zdaj je bila zbrana večina prejemkov iz dajatve za mleko, ki znašajo približno 79,5 milijona EUR.

Znesek namenskih prejemkov, ki so bili dejansko preneseni iz leta 2012 v leto 2013, je znašal 1 245,6 milijona EUR (vključno s preostalim zneskom iz začasnega sklada za prestrukturiranje sladkorne industrije v višini približno 755 milijonov EUR, potem ko so bila izvršena vsa plačila v okviru sklada). Ta znesek je znatno višji od prvotno ocenjenega zneska v višini 905 milijonov EUR.

Tako znesek namenskih prejemkov, ki so na razpolago za financiranje odhodkov EKJS, 31. marca 2013 znaša 1 517,6 milijona EUR. Komisija za zdaj ocenjuje, da bodo namenski prejemki, ki jih je še treba zbrati, znašali 356 milijonov EUR (po ocenah naj bi bilo v proračunu za leto 2013 za 628 milijonov EUR namenskih prejemkov, od česar jih je bilo zbranih za 272 milijonov EUR).

5. Zaključek

Začasno izvrševanje proračunskih sredstev EKJS za leto 2013 za obdobje do 31. marca 2013 kaže, da so mesečna povračila državam članicam za približno 1 439,2 milijona EUR presegla na kazalniku utemeljeno sestavo odhodkov za izvrševanje proračuna. To je večinoma zaradi splošnega dovoljenja, ki ga je odobrila Komisija za plačilo predplačil neposrednih pomoči od 16. oktobra 2012, zaradi česar so se te pomoči hitreje izplačevale. Po pričakovanjih naj bi se s približevanjem plačilnega roka za te pomoči, tj. 30. junija 2013, izplačevanje upočasnilo.

Na razpolago so že namenski prejemki v višini 1 517,6 milijona EUR, v letu 2013 pa naj bi zbrali še 356 milijonov EUR. Komisija za zdaj pričakuje, da bodo namenski prejemki, ki so na razpolago, in tisti, ki naj bi bili zbrani med letom, zadostovali za financiranje operativnih sredstev za organizacije proizvajalcev in sheme enotnega plačila, kakor je bilo prvotno predvideno ob pripravi proračuna za leto 2013.

[1] UL L 209, 11.8.2005, str. 1.

[2] V členu 14 Uredbe (EU, Euratom) št. 966/2012 Evropskega Parlamenta in Sveta o finančnih pravilih, ki se uporabljajo za splošni proračun Unije, je določeno, da se notranji namenski prejemki prenesejo samo za eno leto. Zato se za dobro upravljanje proračuna ti namenski prejemki na splošno porabijo najprej, pred odobrenimi sredstvi zadevnega proračunskega člena.

[3] Raven izvrševanja sredstev na področju ločenih neposrednih pomoči je izračunana kot odstotek potreb, vključenih v proračun, kar vključuje znesek namenskih prejemkov za SEP.